Seksapiil

Seksapiil (inglise väljendist sex appeal) ehk seksapiilsus ehk seksikus on seksuaalne atraktiivsus, veetlus, meeldivus, ihaldusväärsus.

Seksapiil on eelkõige seotud seksuaalse huviga. Seksapiilne isik võib oma seksapiilsuse tõttu olla vastuvõetav või ihaldatav partnerina seksuaalvahekorraks või seksuaalsuhteks. Et seksuaalsus on paljunemisvõime derivaat, siis on paljud seksapiilsuse aspektid tõlgendatavad bioloogiliselt valmisolekuna või huvina elutervete järglaste saamiseks.

Seksapiil suurendab paremate partnerite leidmise ja valiku võimalusi ning koos sellega tõstab isiku emotsionaalset toonust, suurendab enesekindlust, soodustab suhtlemist jne. Seksapiili esiletõstmisele aitavad kaasa kosmeetika, moetööstus, meelelahutustööstus jpm majandusharud.

Seksapiil hõlmab visuaalseid, psühholoogilisi ja sotsiaalseid, interaktiivseid, keemilisi jm aspekte.

Visuaalsed aspektid

 Nooruslikkus, mis peab tagama järglaste saamise ja nende eest hoolitsemise. Ka neitsilikkus, mis välistab järglased mõnelt teiselt partnerilt. Nooruslikkus tähendab eelkõige perioodi alates suguküpsuse saabumisest, mille tunnuseks naistel on rindade väljakujunemine ning meestel häälemurre. Pärast seda perioodi hakkab seksapiil pikkamööda langema.
 Tervis, haigustest ja vigastustest puutumata keha. Olulised detailid (nahk, juuksed, hambad, küüned) on kosmeetikatööstuse ja meditsiini ala. Meeste puhul lisaks ka tugevus, jõulisus.
 Sümmeetriline ja proportsionaalne kehaehitus, eriti näo sümmeetria. Seostub eelkõige tervisega.
 Saledus. See aspekt on pälvinud erinevaid tõlgendusi. Üldiselt arvatakse, et saledus, lame kõht ja kitsas vöökoht viitavad raseduse puudumisele ning järglaste saamise võimalusele. Vöö või korsetiga kokkutõmmatud keha keskosa toob esile puusad kui võimalike järglaste kandmise piirkonna. Samas on kultuure, kus peetakse seksuaalselt atraktiivseks tüsedamat kehaehitust, sealhulgas ka kõhu osas. Meeste puhul peetakse saledust, kitsast vöökohta ja lamedat kõhtu üldiselt seksapiilseks; tõenäoliselt seoses tervise ja jõulisusega.
 Täiuslikud liigutused (kõnnak, paindlikkus, osavus jne). Bioloogilises mõttes seostub võimega kaitsta järglasi vaenlaste eest. Olulisi võimalusi hindamiseks loovad tantsimine, spordimängud jmt.

Muud visuaalselt hinnatavad aspektid võivad erinevatel ajastutel ja kultuurides erineda: keha proportsioonid, rindade, puusade, jalgade suurus ja kuju, naha värv jne. Tuntud on teiste rasside seksapiilsus, mis mõnede uurijate arvates seostub ürgse eksogaamiaga. Eksogaamia siiski ei seleta kõiki rassidevahelise seksapiilsuse aspekte, kuna paljudel juhtudel ei peeta teisest rassist isikut sugugi seksuaalselt atraktiivsemaks. Naha värv võib seostuda ka jõukusega ning seetõttu tõenäolise parema hoolitsusega järglaste eest. Tumedamat, päevitunud nahka peetakse sageli seksapiilseks valge rassi hulgas (viitab vaba aja kasutamise võimalusele reisimiseks, rannas või solaariumis), samal ajal peetakse Aasias laialdaselt seksuaalselt atraktiivsemaks ja ilusamaks just heledamat nahka (viitab jõukusele, kuna pole ilmselt olnud vaja palava päikese käes töötada).

Seksuaalselt veetlevaks peetakse samasooliste isikute ühesugust riietust ja samaaegseid liigutusi. Sede aspekti rakendatakse paraadidel, tantsu- ja võimlemisetendustel, spordis, meelelahutuses jm. Uurijad pole üksmeelel selle aspekti päritolus. Looduses esineb teatud määral sarnast käitumist putukatel, kaladel ja lindudel seoses paaritumisega, kuid selline vastavus ei ole piisav ega täielik. Imetejate puhul on täheldatud sarnast käitumist delfiinidel.

Psühholoogilised ja sotsiaalsed aspektid

 Meeldiv hääl ja kõne, mis hõlmab ka keelekasutust.
 Head kombed: antud kultuurile omaste väärtushinnangute omaksvõtmine.
 Õige riietus ja stiil: huvitav, omapärane, aga mitte liiga erinev tavapärasest.
 Suhtlemisvõime ja -oskus: toimetulek erinevates olukordades.
 Positiivne emotsionaalsus: rõõmsameelsus, pinge- ja stressivaba olek, huumorimeel.
 Hea päritolu: tagab järeltulijate geneetilise baasi.
 Majanduslik kindlustatus: loob kindlustunde järeltulijate jaoks.
 Kuulsus: tagab laialdase sotsiaalse kontrolli.
 Võim: kindlustab edu perekonnale.

Interaktiivsed aspektid

 Seksapiilsust võivad kujundada, muuta või suunata isikute (partnerite) omavahelised suhted, sealhulgas valmisolek või võimalused, või ka vastupidi, takistused, tõrked või piirangud seksuaalvahekorraks või -suhteks jpm. See hõlmab flirti, kurameerimist jmt interaktiivset suhtlemist. Neid aspekte on laialdaselt käsitletud kirjanduses (romaanides, näidendites) jm.

Keemilised aspektid

 Viimastel aastakümnetel on suuremat huvi pälvinud inimestele mõjuvad feromoonid. Farmaatsia- ja kosmeetikatööstuse poolt finantseeritud uuringud ei ole selles osas paraku jõudnud üheseltmõistetavate tulemusteni. Lõhnade toime seksapiilile on küll täheldatav, kuid ei ole määrav või varieerub liiga suurtes piirides.

Individuaalselt võivad paljud seksapiilsuse aspektid suuresti erineda. Mitmesugused parafiiliad esindavad tavapärasest erinevaid seksapiilsuse aspekte.

Kirjandus
 True Nature: A Theory of Sexual Attraction, by Michael R. Kauth. 2000. Kirjastus: Kluwer Academic / Plenum Publishers. ISBN 0-306-46390-3. 
 The Evolution of Desire: Strategies of Human Mating, by David M. Buss. 2003. Kirjastus: Basic Books. ISBN 0-465-00802-X.
  Sex Appeal: The Art and Science of Sexual Attraction, by Kate Botting and Douglas Botting. 1996. Kirjastus: Boxtree. ISBN 0-7522-0542-0. 
 Bases of Human Sexual Attraction, by Mark Cook (ed.). 1981. Kirjastus: Academic Press. ISBN 0-12-187220-3.  

Seksuoloogia
Kultuuriantropoloogia